Florent Amodio

Florent Amodio (* 12. máj 1990, Sobral, Brazília) je francúzsky krasokorčuliar brazílskeho pôvodu. Je majstrom Európy z roku 2011 a dvojnásobným majstrom Francúzska (2010, 2013). V januári 2013 bol podľa oficiálneho rebríčka ISU ôsmym najlepším krasokorčuliarom sveta v mužskej sólovej kategórii.
Osobný život.
Florent Amodio sa narodil v brazílskom spolkovom štáte Ceará v meste Sobral, ale ako malé dieťa-sirotu si ho spolu so sestrou adoptoval francúzsky manželský pár, vďaka čomu má francúzske i brazílske občianstvo. Študuje trénerstvo, ktorému sa chce po ukončení svojej aktívnej krasokorčuliarskej kariéry venovať.
V roku 2012 si zahral vo filme "Programme Libre" mladého režiséra Vianney Etossého. Stvárnil hlavnú postavu - dospievajúceho krasokorčuliara Gauthiera.
Kariéra.
Amodio začal korčuľovať vo veku 4 rokov, objavil ho a viac ako 15 rokov trénoval Bernard Glesser. V dvanástich rokoch mu diagnostikovali tzv. Osgood-Schlatterovu chorobu (degenerácia chrupavky holennej kosti), ktorá sa prejavuje bolesťou pod kolenom a opuchom. Kvôli liečbe musel na 18 mesiacov prestať korčuľovať, do súťaží sa vrátil v roku 2004 a prvýkrát reprezentoval Francúzsko na medzinárodnom podujatí v roku 2005.
Prvé väčšie úspechy zaznamenal v sezóne 2008/2009 v juniorských súťažiach. 
Sezóna 2009/2010.
Amodio debutoval medzi seniormi v sezóne 2009/2010. V súťažiach série Grand Prix „Cup of Russia 2009“ (9. miesto) a „Skate America 2009“ (4. miesto) sa umiestnil v prvej desiatke. V decembri 2009 zvíťazil na Majstrovstvách Francúzska, vďaka čomu bol nominovaný do súťaží na Zimných olympijských hrách 2010 a majstrovstvách sveta. V olympijskom turnaji skončil na 12. mieste a na svojich prvých seniorských majstrovstvách sveta skončil 15.
V máji 2010 sa po dlhoročnej spolupráci rozhodol opustiť trénera Bernarda Glessera, ktorý ho trénoval od detstva, prešiel k Nikolajovi Morozovovi a začal trénovať v Rusku a Lotyšsku. Vo Francúzsku trénoval s Annick Dumontovou v Champigny-sur-Marne.
Sezóna 2010/2011.
V roku 2010 Amodio získal svoju prvú medailu (bronz) zo súťaže seniorskej série Grand Prix „NHK Trophy 2010“, na ďalšej - „Trophée Eric Bompard 2010“ získal striebro. Vo finále Grand Prix skončil šiesty. V roku 2011 debutoval na majstrovstvách Európy, pričom hneď zvíťazil a porazil svojho krajana Briana Jouberta. Stalo sa tak prvýkrát od roku 1961, že prvé dve miesta na európskom šampionáte obsadili Francúzi. 
Objavili sa informácie, že Amodiovi sa jeho tréner Nikolaj Morozov nevenuje v plnom rozsahu, keďže existuje tlak, aby ruskí tréneri využívajúci materiálnu podporu Ruska netrénovali do Olympiády v Soči cudzích krasokorčuliarov. Morozov však tieto správy dementoval. Nemohol sa mu naplno venovať, keďže mal mnoho ďalších zverencov, medzi ktorých delil svoj čas. Francúzska korčuliarska federácia v polovici roka 2011 rozhodla, že Amodiovi sa bude venovať americký tréner Toma Zakrajsek (počas pobytu v USA) a počas pobytu vo Francúzsku trénerka Annick Dumontová.
Sezóna 2011/2012.
Amodio pokračuje v spolupráci s trénerom Morozovom ako hlavným trénerom, rovnako spolupracoval pri príprave s Alexejom Jagudinom v USA. Zároveň oznámil, že počas pobytu vo Francúzsku sa chce vrátiť aj k svojmu bývalému trénerovi Bernardovi Glesserovi. Na majstrovstvách Európy získal bronzovú medailu, na majstrovstvách sveta v Nice skončil piaty a vďaka umiestneniu s Brianom Joubertom (4. miesto) vybojovali pre Francúzsko na nasledujúcich majstrovstvách Európy možnosť vyslať troch reprezentantov do súťaže mužov.
Sezóna 2012/2013.
Amodio získal v januári 2013 na majstrovstvách Európy striebornú medailu a vylepšil si osobný rekord.